Grace Mugabe: Polisie gee terugvoer oor saakRobert en Grace Mugabe Foto: redpepper.co.uk Te midde van wye bespiegeling oor of die Zimbabwiese presidentsvrou, Grace Mugabe, Suid-Afrika verlaat het of nie, het die Suid-Afrikaanse departement van polisie uiteindelik hul stilte oor die saak verbreek. Die departement het Woensdagmiddag in ŉ verklaring gesê hy wil graag die nuutste inligting deel oor die polisie se ondersoek na die beweerde aanranding in ŉ Sandton-hotel. Maroela Media het vroeër berig Gabriella Engels (20), ŉ model van Johannesburg, beweer Mugabe het haar die afgelope naweek in ŉ hotel in Sandton aangerand nadat sy Engels in die geselskap van haar twee seuns aangetref het. Aangesien die polisie nie die naam van enige verdagte kan bevestig voordat die verdagte eers in die hof verskyn het nie, wou hulle vroeër nie kommentaar lewer oor bewerings dat Mugabe die land verlaat het nie. Die departement van polisie het egter Woensdag in ŉ verklaring bevestig dat die verdagte in die Sandton-aanrandingsaak steeds in die land is en nie na Zimbabwe vertrek het soos deur sommige media beweer is nie. Volgens die departement sou die verdagte Dinsdag om 10:00 by die Sandton-polisiestasie aangemeld het om ŉ waarskuwingsverklaring af te lê. Nadat die afgespreekte tyd verskeie kere verander is, het sy nie by die stasie opgedaag soos ooreengekom nie. “Die verdagte se regspan en haar regeringsverteenwoordigers het verbale voorleggings aan die polisieondersoekspan gemaak dat die verdagte van plan verander het oor die waarskuwingsverklaring en haar op diplomatieke immuniteit wou beroep. Gevolglik het die regering van Zimbabwe amptelike korrespondensie aan die departement van internasionale verhoudinge en samewerking gestuur om die genoemde diplomatieke immuniteit in werking te stel,” lui die verklaring. “Die verdagte is steeds in Suid-Afrika en het nie die land verlaat nie. Ons is meegedeel dat haar reisplanne onder meer private sake insluit, asook haar deelname aan die SADC Staatshoofdeberaad en bilaterale diplomatieke vergaderings wat reeds in Pretoria aan die gang is. “Gesprekke met die verdagte se prokureurs en die Zimbabwiese Hoë Kommissie is tans aan die gang om seker te maak die verdagte word deur die regstelsel geprosesseer.”